Ankomsthal 1 i Aalborg Lufthavn var tæt pakket med familie og venner fra Aalborg Svømmeklub, da OL-bronzevinderen Mie Ø. Nielsen vendte hjem fra Rio de Janeiro. - Vi er kommet for at vise, at vi støtter hende og følger hende hele vejen, siger Victoria Pallesen, der svømmer i Aalborg Svømmeklub. Mie Ø. Nielsens far Benny Nielsen, der selv har vundet sølv ved OL i Seoul i 1988, stod også klar i lufthavnen. Han har fulgt datteren på nærmeste hold i Rio, men han forlod den brasilianske storby en lille uge før datteren. - Hun trænger til at komme hjem, så det bliver dejligt at få hende hjem og holde ferie, siger den stolte far. Endelig, klokken 15.35, lander dagens hovedperson, og hun har en meget populær souvenir med sig, der straks går på runde. - Det er virkelig rart at være hjemme, især med den her velkomst. Det har været en lang rejse, og jeg har glædet mig til at komme hjem, siger Mie Ø. Nielsen.

Opsummering:
De danske flag var fundet frem, da den lokale svømmehelt, Mie Ø. Nielsen, vendte hjem til Nordjylland med OL-bronze om halsen.